Vier sterf tydens brand by Hospice | Maroela Media
Vier sterf tydens brand by Hospice
Die brand by die Hospice in Pole (Foto: TVN24)
Vier persone is dood en minstens 24 beseer toe 'n brand by 'n Hospice in Pole uitgebreek het.
Die brand het Maandagoggend omstreeks 03:00 uitgebreek by die tehuis in Chojnice in Pomerania, in die weste van Pole, het 'n woordvoerder vir die brandweer aan die nuusagentskap PAP gesê. Die brand is intussen geblus.
Die 24 beseerdes sluit 20 pasiënte, twee personeellede en twee polisiebeamptes in, het die administratiewe hoof van Pomerania gesê.
Die brand het in een van die Hospice se kamers uitgebreek, vermoedelik weens 'n pasiënt se sigaret, het 'n polisiewoordvoerder aan die TV-uitsaaier TVN24 gesê.
Die gebou het nie enige rooksensors of brandalarm gehad nie, aldus die hoof van die plaaslike brandweer.
"Al die pasiënte in die Hospice was persone wat nie op hul eie kan beweeg nie. Twee personeellede het probeer om die pasiënte uit die gebou te skuif, maar geslote deure het hul pad versper. Nooddienste moes later die deure oopbreek."